Kl.20.00 på TV 2: 
«Norske talenter» 

Av de utallige TV-programmene i samme gate – varieté/konkurranseshow med reality-tilsnitt – er «Norske talenter» det mest gammeldags godmodige. 
Blant dommerne prøver Linn Skåber og Suleman Malik noen ganger å holde igjen. 
Men de er sjanseløs i møte med «tommel opp»-tsunamien i et program der ekspertene på sine respektive felt ofte blir overkjørt av ikke-ekspertene. 

«Takk og lov for at vi i Norge har sånne konsepter som «Norske talenter»!», roper Mia Gundersen på et tidspunkt, med en pondus som vanligvis forbeholdes helt andre «konsepter» (type fred, frihet og demokrati). 

Numrene er stort sett av det slaget som nok kunne ha passert på den lokale martnan (unntaket var dansegruppen Aces Crew). 
Det er lettere å «selge» personlighetene enn det personlighetene gjør, så det er fint om vedkommende «har en historie». 
Har de ikke en historie, kan de alltids dytte ungene foran seg. 

Skåber ler fra hjertet. 
Solveig Kloppen er dus med kameraet. 
«Norske talenter» skal ha pluss for å ikke prøve å innbille oss at den som vinner blir «stjerne». 
Men en mann som spiller falskt på sag og en liten kjemiker som leker med nitrogen, gjør ingen fredag i 2015. 
I hvert fall ikke for seere over 12. 

Vurdert av Morten Ståle Nilsen 

Fikk du med deg: 
Den store strømme-TV-guiden (krever innlogging). 
